**Savaria Szimfonikus Zenekar**

**Munkaterv 2017**

A szimfonikus zenekar 2017 évi munkatervét két részre kell bontanunk. Az első rész a 2016-2017-es évad aktuális rendezvényeire vonatkozik, melyeknek előkészítése mind szakmai, mind financiális alapon már megtörténtek. A tervezést tükrözi a fenntartó által már megismert az aktuális koncertszezont elemző kimutatás is. A második részhez tartozó, a 2017. év szeptemberében induló új évad tervezése már elindult, és bár a véglegesítés április közepére várható, a szezonból az adott évet érintő programok ideje és jellege már részben nevesíthető is.

A 2016-2017-es évad programjaiból az idei évben Szombathelyen megvalósítandó 20 bérletes előadás 4 különböző sorozathoz kapcsolódik.

A **Szimfónia bérletből** 2017. január 1-től május 26-ig 6 előadás kerül megrendezésre. 4 alkalommal lép fel a Savaria Szimfonikus Zenekar, ebből 3 hangversenyen vezetőkarmesterünk, Madaras Gergely lesz a dirigens. A negyedik előadáson Cem Mansur, egy Londonban élő török származású karmester irányítja majd az együttest. A másik két előadáson a MÁV Szimfonikus Zenekart és a Nemzeti Filharmonikus Zenekart köszönthetjük a Bartók Teremben.

A **Szent Márton sorozatból** két előadás került át a 2017-es évre. Március 10-én Verdi: Requiemje lesz hallható az AGORÁ-ban, a zenekart Madaras Gergely vezényli, az előadáson a Nemzeti Énekkar és neves énekművészek működnek közre. A Nagyhéten hangzik el a Húsvéti Hangverseny, amely már a Reformáció Éve előtt is tiszteleg: Christian Birnbaum osztrák karmester irányításával Bach művei közül a D-dúr szvit és az 51. kantáta, valamint Mendelssohn: V. „Reformáció” szimfóniája hangzik el.

A **Kamarazene bérlet** 4 hangversenyt kínál: az elsőn Győri Noémi és Csillag Katalin fuvola-zongora CD- bemutató szonátaestjét hallhatják az érdeklődők, a második hangversenyen Szabadi Vilmos hegedűművész társai a Savaria Szimfonikus Zenekar művészei Aya Shiray /cselló/ és Sárközi Gábor / nagybőgő / lesznek, zongorán közreműködik Shimanuki Menugi. Demeniv Mihály, a Virtuózok sorozatból megismert kiváló harmonikajátékos is fellép a sorozatban, melyet a Dodecachordon Duó –Notis Georgiou és Márkus Zsuzsa gitárművészek műsora zár majd.

A **Zenemanók** sorozatban két mese vár a kicsikre. Először a Fésűs Éva meséje alapján készült zenés mesejáték, a”Hogyan vidítsuk fel Boróka királykisasszonyt” bemutatója, amelyben a zenekar tagjai a zenei tudásuk mellett bemutatják színészi képességeiket is, hiszen minden szerepet zenekari művész formál majd meg. A második hangverseny pedig Prokofjev: Péter és a farkas című szimfonikus zenekarra és narrátorra írt művének bábszínházzal illusztrált előadása lesz.

A Művészeti Gimnáziummal közös Gálahangverseny bérleten kívül kínál fellépési lehetőséget a legtehetségesebb növendékeknek, a másik tervezett bérleten kívüli esemény pedig a Szent Iván napjához kapcsolódó rendezvénysorozat előestéjére, a Csónakázó-tó megszépült szigetére tervezett szabadtéri hangverseny lesz.

A júniusi szezonzárásig három megyében a Filharmónia szervezésében 45 ifjúsági koncerten közreműködik a zenekar, és Keszthelyen egy bérleti hangversenyen is fellép. Március 24-én, május 3-án és május 14-én pedig Budapesten szerepel az együttes, a MüPában, a Zeneakadémián és az Erkel Színházban. Zalaegerszegen két alkalommal hallhatják a zenekart, egy hosszú távra tervezett kapcsolat első hangversenyein.

A külföldi hangversenyek továbbra is fontosak a zenekar számára, 2017 első felében várhatóan 5 hangverseny is megvalósulhat: Ausztriában 4 településen – Güssing, Kittsee, Eisenstadt, Gerersdorf - léphet fel az együttes, míg a horvátországi Varasd egy alkalommal köszöntheti a Savaria Szimfonikus Zenekart.

Júniusban és júliusban szintén számos feladat vár a zenekar művészeire. Június második felében Andrea Kauten magyar származású svájci zongoraművésznő szeretne egy lemezt készíteni a Bartók Teremben a zenekar kíséretével. Július első két hetében a Bartók Fesztivál nyitókoncertjét Vajda Gergely vezényli majd, a műsort Bartók, Jeney és Ravel művekből állították össze. A karmesterkurzus növendékei által vezényelt záróhangverseny alkalmával Bartók: A fából faragott királyfi és Sztravinszkij: Tavaszi áldozat című táncjátékai hangzanak majd fel a zenekar előadásában. Az AGORÁ-ban megrendezésre kerülő eseményen a Szegedi Balett művészei is közreműködnek majd. A 2017. évi Iseumi Játékok sorozata várhatóan ismét az Iseum fantasztikus hátteret biztosító kulisszái előtt kerül megrendezésre. A tervezetben egy operabemutató, egy táncszínházi előadás, egy szimfonikus rockkoncert, és Bogányi Gergely önálló estje, az általa kifejlesztett új zongorát országszerte bemutató turné egyik előadása szerepel. Az Iseumi Játékok 2017 megvalósítása a felvázolt formában csak a költségvetési források biztos ismeretében képzelhető el. Természetesen a zenei háttérről a szimfonikus produkciók alkalmával a Savaria Szimfonikus Zenekar gondoskodik. A hosszúra nyúlt évad után augusztus hónapban nyílik lehetőség a szabadság jelentős részének a zenekar minden tagját érintő, kollektív kiadására.

A 2016-2017-es évad őszi rendezvényeinek rendjét a megszokott struktúra jellemzi majd: a bérleten kívüli koncertek mellett továbbra is különböző tematikájú sorozatok szerepelnek a kínálatban. A Kamarazene és a Zenemanók változatlan szerkezetben kerülnek megszerkesztésre, ám a Szimfónia és Szent Márton bérletek helyett 2 teljes értékű szimfonikus sorozat megvalósítása várható. A sorozatok alapját az a 4 hangverseny képezi majd, melyet Madaras Gergely, a zenekar vezető karmestere dirigál. Ez a 4 program mindkét széria során elhangzik, ehhez társul majd 6-6 másik műsor. Természetesen számos vendégművész – karmester és szólista – és vendégegyüttes is színpadra lép a Bartók Teremben. Karmesterként biztosan találkozhat a publikum Robert Houlihannal, Thomas Herzoggal, szólistaként ismét Szombathelyre érkezik Stefan Arnold német és Maurizio Moretti olasz zongoraművész. Várhatóan ismét lesznek szcenizált operaelőadások is és nem lesz hiány oratórikus művekben sem, a Nemzeti Énekkar december elején a Kodály Emlékhangversenyen a „Psalmus hungaricus” előadásán közreműködik majd.

Nem maradnak el a már megszokott bérleten kívüli hangversenyek sem: a 2016-ban nagy sikert aratott „Promenád Hangverseny” a Főtéren ismét szerepel a tervek között. Októberben az Evangélikus Templomban ismét megrendezésre kerül a jótékonysági hangverseny, természetesen Bach és Mendelssohn műveire építve. Novemberben a közkedvelt Hollywood MM Classics filmzenei hangversenysorozat 9. előadása szerepel a kínálatban, Pejtsik Péter vezényletével. Ugyanebben a hónapban a tervek szerint Brahms: Schicksal-lied című műve és Mendelssohn: Eliás című oratóriuma is elhangzik majd Szombathelyen, a hangversenyen Veszprém Város Vegyeskara is közreműködik. Karácsonykor ismét műsorra tűzhetjük a nagy sikert aratott Diótörőt, majd az évet hagyományosan a 2 alkalommal elhangzó „Szilveszteri Gála” zárja majd.

Szombathelyen kívül a Filharmónia ifjúsági sorozatai, illetve más városokban szervezett bérletes hangversenyei rendszeres fellépési lehetőséget kínálnak, de a 2017-2018-as évadban már számíthatunk a 2016-os évben elindított új kapcsolatépítések eredményére is, remélhetőleg Sopron és Zalaegerszeg zenekedvelő lakosai hallhatják városukban is a Savaria Szimfonikus Zenekart. Külföldi lehetőségekről is tárgyal a vezetőség az őszi időszakra: egy jelentős olaszországi fesztivál kapcsán érkezett érdeklődés Riminiből, de már megvan a güssingi és a bécsi fellépések időpontja is.

Az év második felének jelenleg még nem számítható biztonsággal az előadásszáma, ám az augusztus végéig már ismert fellépések alapján várhatóan 2017-ben is egy nagyon gazdag, színvonalas, sokrétű, legalább 100 előadásból álló koncertprogram megvalósítása vár a Savaria Szimfonikus Zenekar művészeire.

 Kiss Barna igazgató

                                                                                                      Savaria Szimfonikus Zenekar

Szombathely, 2017. február 20.